Egyes források szerint a honfoglalás után a terület a Szente Mágócs nemzetség egy részének szálláshelye volt (egy másik részük Baranyában telepedett le). Erre utalnak a Szentetornya és (Nagy)mágocs helységnevek. A környéken több árpád-kori település nyomát is megtalálták. Ezek javarészt a tatárjárás idején elpusztultak. A Mágócsiak a 14. század folyamán telepítettek le Hódmezővásárhelyieket Újváros területére, akikkel új várost terveztek alapítani. Első említése egy 1508-as keltezésű oklevélből való. Ekkor a csanádi káptalan birtoka volt. 1552-ben már Mágócsy Gáspár kezén van, majd a templommal is rendelkező, népes falut 1596-ban (a Tizenötéves Háború alatt) az összes környékbeli faluval együtt a törökök tatár segédcsapatai elpusztították. Ezután a térképeken "Puszta Ujvaros"-ként jelölik.